Venus wil weer in Melbourne skynVenus Williams. Foto: (AP Photo/Andy Brownbill) Venus Williams sal vir die 22ste keer in haar loopbaan deel van die Australiese Ope-aksie in Melbourne wees nadat sy ŉ promotorsuitnodiging aanvaar het om in die eerste Grand Slam-toernooi van die jaar te speel. “Ek is baie opgewonde om na die stad terug te keer. Dit sal ŉ eer wees om vir my ondesteuners te speel en ek sien uit om nog herinneringe in die komende toernooi te skep,” het Williams gesê. Sy het twee keer reeds tot die eindstryd deurgedring, maar het in al twee kragmetings die onderspit gedelf teen haar suster Serena. Williams is no. 1007 op die wêreldranglys en sy het laas in Augustus ŉ wedstryd gespeel toe sy in die eerste rondie van die Amerikaanse Ope uitgeskakel is. Organiseerders is egter opgewonde om die sewemalige Grand Slam-kampioen in Melbourne te verwelkom. “Venus is nie net ŉ ongelooflike speler en ŉ gunsteling by die ondersteuners nie; sy is ook ŉ baie goeie rolmodel,” het Craig Tiley, toernooidirekteur, gesê. Intussen is dit bevestig dat Novak Djokovic, Carlos Alcaraz en Rafael Nadal onder die groot trekpleisters vir die Aussie-ope tel. Volgens die amptelike inskrywingslys is Alcaraz die topgekeurde speler, terwyl Nadal en Djokovic onderskeidelik tweede en vyfde op dié lys is. Daniil Medvedev, wat vanjaar teen Nadal in die eindstryd verloor het, tel ook saam met spelers soos Stefanos Tsitsipas en Andrey Rublev onder die topgekeurde spelers. In die vroue-afdeling sal Iga Swiatek en Ons Jabeur weer eens die gunstelinge wees om met die louere weg te stap. Die Australiese Ope word van 16 tot 29 Januarie beslis.